Χρήστος Σωτηρακόπουλος

Ο Χρήστος Σωτηρακόπουλος είναι Έλληνας αθλητικογράφος. Θεωρείται ένας από τους καλύτερους στην Ελλάδα σε επίπεδο γνώσεων. Εδώ και παραπάνω από δύο δεκαετίες έχει συνδέσει τη φωνή του με μεγάλα ποδοσφαιρικά γεγονότα.

Βιογραφία
Ο Χρήστος Σωτηρακόπουλος γεννήθηκε το 1962 στο Βύρωνα Αττικής. Ενώ σπούδαζε στο Πανεπιστήμιο του Μιλάνου, στο τμήμα Πολιτικών Επιστημών, ξεκίνησε να εργάζεται στην εφημερίδα Απογευματινή (1979). Το 1983 ο Γιάννης Διακογιάννης αποχωρεί από την παρουσίαση της αθλητικής εκπομπής της ΕΡΤ, Αθλητική Κυριακή. Το 1984 ο Σωτηρακόπουλος ανέλαβε τη συμπαρουσίαση της Αθλητικής Κυριακής μαζί με τους Νίκο Κατσαρό και Γιάννη Μαμουζέλο.

Τη δεκαετία του '90 θα εργασθεί στον τηλεοπτικό σταθμό Mega Channel ενώ το 1994 δημιούργησε το Κέντρο Αθλητικού Ρεπορτάζ, μία εξειδικευμένη σχολή σε θέματα αθλητικής δημοσιογραφίας, η πρώτη σχολή στην Ελλάδα που ασχολούνταν αποκλειστικά με το αντικείμενο. Το 2017 ανακοίνωσε πως η σχολή θα συνεργαστεί με την New Media Studies του Σταμάτη Μαλέλη, ουσιαστικά φτιάχνοντας τη μεγαλύτερη ιδιωτική σχολή σπουδών μέσων ενημέρωσης στην Ελλάδα. Το 1996 δημιουργεί τον ραδιοφωνικό σταθμό ΣΠΟΡ FM 94,6 που αργότερα θα μετονομαστεί σε SuperΣΠΟΡ FM, NovaΣΠΟΡ FM ενώ σήμερα λέγεται BwinΣΠΟΡ FM 94.6. Για 18 χρόνια από τη θέση του γενικού διευθυντή και διευθύνοντα συμβούλου του διοικητικού συμβουλίου της εταιρείας, τον οδήγησε μέχρι την κορυφή των αθλητικών ραδιοφώνων πριν αποχωρήσει το καλοκαίρι του 2014 όταν παραχώρησε τις μετοχές στον ΣΚΑΪ.

Το 2005 ξεκινά να εκδίδεται η εφημερίδα SportDay όντας από τους βασικούς μετόχους και αναλαμβάνει σύμβουλος έκδοσής της και αρθρογράφος έως το 2015. Έχει καλύψει ραδιοφωνικά τέσσερα Παγκόσμια Κύπελλα (1994, 1998, 2006, 2018), επτά Euro (1988, 1992, 1996, 2000, 2004, 2008 και 2012), ενώ ξεκίνησε να μεταδίδει αγώνες του ΟΥΕΦΑ Τσάμπιονς Λιγκ από το 1994-95, καλύπτοντας τον τελικό της διοργάνωσης από το 1995 μέχρι το 2006 τηλεοπτικά και από το 2007 και μετά ραδιοφωνικά, ενώ από το 2015 μέχρι το Μάιο του 2022 μετέδιδε αγώνες των κορυφαίων ευρωπαϊκών διοργανώσεων και της Πρέμιερ Λιγκ για την COSMOTE TV. Από την 1η Ιουνίου της χρονιάς εκείνης που τα δικαιώματα της τελευταίας απέκτησε εκ νέου η NOVA επανήλθε ως σχολιαστής των αγώνων στα κανάλια Novasports.

Είναι μέλος του Πανελλήνιου Συνδέσμου Αθλητικών Συντακτών (ΠΣΑΤ), της Ένωσης Συντακτών Ημερησίων Εφημερίδων Αθηνών και της Διεθνούς Ένωσης Αθλητικού Τύπου (AIPS).

Από το 2007 δημιούργησε την ιστοσελίδα www.footballbet.gr

Από το 2010 σε συνεργασία με το συνάδελφο και συνεργάτη του Γιώργο Θαναηλάκη έχει αναλάβει την περιγραφή στην ελληνική έκδοση της σειράς ποδοσφαιρικών ηλεκτρονικών παιχνιδιών Pro Evolution Soccer της ιαπωνικής εταιρίας ηλεκτρονικών παιχνιδιών Konami. 

Από το 2011 δημιούργησε την ιστοσελίδα www.england365.gr.

Το 2021 σε συνεργασία με την οικονομική ιστοσελίδα www.bankingnews.gr έφτιαξε την ιστοσελίδα www.bnsports.gr.

Συνεργασίες
Τηλεόραση: Ξεκίνησε να εργάζεται το 1981 στην ΕΡΤ, ενώ το 1990 μετακινήθηκε στο Mega Channel και από το 2003 συνεργάζεται και με το SuperSport (νυν Novasports), παράλληλα με το Mega Channel. Το 2015 μετακινήθηκε στην COSMOTE TV περιγράφοντας αγώνες και παρουσιάζοντας εκπομπές ενώ το 2022 επέστρεψε στη Novasports όντας βασικός σχολιαστής των αγώνων της Πρέμιερ Λιγκ.
Εφημερίδες - Περιοδικά:  Απογευματινή, Αθλητική Ηχώ, Το Βήμα, Επικαιρότητα, 24 ώρες, Sportime, Goal News και SportDay. Συνεργάστηκε με την ιταλική εφημερίδα Tuttosport και άρθρα του έχουν δημοσιευτεί στην Independent, στο World Soccer και στο Guerin Sportivo. Ψηφίζει από την Ελλάδα ως μοναδικός εκπρόσωπος στα ετήσια βραβεία Golden Boy για τον καλύτερο νέο παίκτη στο ποδόσφαιρο.
Ραδιοσταθμοί: TOP FM 92.4 (νυν Λάμψη 92.3), Seven-X 98.7 (νυν Alpha 98.9), Planet FM, ΣΠΟΡ FM (πρώην SuperΣπορ FM, NovaΣπορ FM, νυν BwinΣΠΟΡ FM 94.6).

Διακρίσεις
Οι διακρίσεις που έχει κερδίσει ο Χρήστος Σωτηρακόπουλος στη διάρκεια της δημοσιογραφικής του καριέρας είναι πολλές και σημαντικές.

Βραβεία ΠΣΑΤ - Καλύτερη τηλεοπτική (1999) και ραδιοφωνική εκπομπή (2000 και 2016), αφιερωματικό κείμενο για ιστοσελίδα (2021).
Τηλεοπτικά βραβεία "TV Έθνος" - Αγαπημένος Σπορτκάστερ: 1999, 2000, 2001, 2002, 2003, 2004, 2005, 2006, 2007, 2008, 2009.
Βραβεία "Άνδρες της Χρονιάς" (περιοδικό "Status") - Ραδιοφωνική προσωπικότητα της χρονιάς: 2007.
Πρώτη θέση σε διαγωνισμό ποδοσφαιρικών γνώσεων ανάμεσα σε 1.000 και πλέον ξένους συναδέλφους του σε διαγωνισμό κατά τη διάρκεια του Παγκοσμίου Κυπέλλου της Γαλλίας (1998).
Πρώτο βραβείο στην κατηγορία ΕΥ ΖΗΝ (ψηφοφορία κοινού) για το βιβλίο ΤΑΞΙΔΙ ΣΤΑ ΑΣΤΕΡΙΑ στα PUBLIC BOOK AWARDS 2017.

Εργογραφία
Μέχρι σήμερα ο Χρήστος Σωτηρακόπουλος έχει γράψει 6 βιβλία.
50 ΧΡΟΝΙΑ ΚΥΠΕΛΛΟ ΠΡΩΤΑΘΛΗΤΡΙΩΝ 1956-2006, (2006) Εκδόσεις: Οργανισμός Μέσων Μαζικής Επικοινωνίας, ISBN 960-88830-2-4.
ΠΑΙΧΝΙΔΙ ΧΩΡΙΣ ΟΡΙΑ - Ποδοσφαιρικές στιγμές που έγραψαν ιστορία, (2008), Εκδόσεις Τόπος, ISBN 960-6760-91-4.
ΤΗΣ ΚΥΡΙΑΚΗΣ ΤΑ ΕΙΔΩΛΑ, (2011), Εκδόσεις Τόπος, ISBN 9789606863998.
ΣΤΙΓΜΕΣ ΜΟΥΝΤΙΑΛ, (2014) - Εκδόσεις Τόπος.
ΤΑΞΙΔΙ ΣΤΑ ΑΣΤΕΡΙΑ: Η ιστορία του Κυπέλλου Ευρώπης - UEFA CHAMPIONS LEAGUE (2016) Εκδόσεις Τόπος, το οποίο επανεκδόθηκε σε εμπλουτισμένη έκδοση το 2021.
FOOTBALL TALK - συζητήσεις και συνεντεύξεις με αστέρια του ποδοσφαίρου (2019) Εκδόσεις Τόπος.

Πηγές
Βιογραφικό σημείωμα από το βιβλίο «Παιχνίδι χωρίς όρια», εκδόσεις Τόπος.
Σύντομα Βιογραφικά συνεργατών της ιστοσελίδας του ΣΠΟΡ FM.
Βιογραφικό του Σωτηρακόπουλου.

Εξωτερικοί σύνδεσμοι
Κριτική στο βιβλίο του Χρήστου Σωτηρακόπουλου «Παιχνίδι χωρίς όρια», Κώστα Θ. Καλφόπουλου, Καθημερινή.
Χρήστος Σωτηρακόπουλος, βιογραφικό και προσωπικές αρθρογραφίες του δημοσιογράφου στον ιστότοπο Aixmi.gr
Επιστροφή του Χρήστου Σωτηρακόπουλου στα κανάλια NOVASPORTS έπειτα από οκτώ χρόνια σε δίδυμο με τον Ντέμη Νικολαΐδη για τα ματς της εθνικής ομάδας
Διαβάσαμε: «Ταξίδι στ’ αστέρια» το Χρήστου Σωτηρακόπουλου (εκδόσεις Τόπος)
Ο Χρήστος Σωτηρακόπουλος, εκτός από "Wikipedia" είναι και ο καλύτερος Έλληνας αθλητικογράφος

Κατηγορία:Έλληνες αθλητικογράφοι
Κατηγορία:Έλληνες ιστορικοί του αθλητισμού